CELEX: 32011D0121
Language: fi
Date: 2011-02-21 00:00:00
Title: 2011/121/EU: Komission päätös, annettu 21 päivänä helmikuuta 2011 , Euroopan unionin laajuisten suorituskykytavoitteiden ja varoituskynnysten vahvistamisesta lennonvarmistuspalvelujen tarjoamiseksi vuosina 2012–2014  ETA:n kannalta merkityksellinen teksti

23.2.2011   
            
            
               FI
            
            
               Euroopan unionin virallinen lehti
            
            
               L 48/16
            
         KOMISSION PÄÄTÖS,
   annettu 21 päivänä helmikuuta 2011,
   Euroopan unionin laajuisten suorituskykytavoitteiden ja varoituskynnysten vahvistamisesta lennonvarmistuspalvelujen tarjoamiseksi vuosina 2012–2014
   (ETA:n kannalta merkityksellinen teksti)
   (2011/121/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhtenäisen eurooppalaisen ilmatilan toteuttamisen puitteista (puiteasetus) 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (1) ja erityisesti sen 11 artiklan 1 kohdan,
   sekä katsoo seuraavaa:
   
               (1)
            
            
               Lennonvarmistuspalvelujen ja verkkotoimintojen suorituskyvyn kehittämisjärjestelmästä ja lennonvarmistuspalvelujen tarjoamista koskevista yhteisistä vaatimuksista asetuksen (EY) N:o 2096/2005 muuttamisesta 29 päivänä heinäkuuta 2010 annetussa komission asetuksessa (EU) N:o 691/2010 (2) säädetään Euroopan unionin laajuisten suorituskykytavoitteiden hyväksymisestä.
            
         
               (2)
            
            
               Komissio järjesti 27 päivänä toukokuuta 2010 kaikille asetuksen (EY) N:o 549/2004 10 artiklan 3 kohdassa luetelluille sidosryhmille konsultaation Euroopan unionin laajuisten suorituskykytavoitteiden vahvistamisessa noudatettavista lähestymistavasta ja prosesseista.
            
         
               (3)
            
            
               Komissio nimesi asetuksen (EU) N:o 691/2010 3 artiklassa tarkoitetun suorituskyvyn tarkastuselimen 29 päivänä heinäkuuta 2010 avustamaan sitä suorituskyvyn kehittämisjärjestelmän täytäntöönpanossa.
            
         
               (4)
            
            
               Suorituskyvyn tarkastuselin valmisteli yhteistyössä EASA:n kanssa Euroopan unionin laajuiset suorituskykytavoite-ehdotukset, joista sidosryhmiä kuultiin 2 päivänä elokuuta 2010 asetuksen (EU) N:o 691/2010 9 artiklan 1 kohdan mukaisesti.
            
         
               (5)
            
            
               Suorituskyvyn tarkastuselimen ehdottamien ympäristöä, kapasiteettia ja kustannustehokkuutta koskevien EU:n laajuisten suorituskykytavoitteiden ja ensisijaisten turvallisuustavoitteiden välinen yhdenmukaisuus tarkastettiin yhdessä EASA:n kanssa.
            
         
               (6)
            
            
               Suorituskyvyn tarkastuselin antoi Euroopan unionin laajuisia vuosien 2012–2014 suorituskykytavoitteita koskevat suosituksensa komissiolle 27 päivänä syyskuuta 2010 kertomuksessa, jossa perustellaan kukin suositus ja esitetään kuvaus tavoitteiden vahvistamisessa käytetyistä oletuksista ja perusteista ja jonka liitteissä on kuulemisasiakirja, joka sisältää yhteenvedon konsultaatioprosessista, ja asiakirja siitä, kuinka huomautukset otettiin huomioon valmisteltaessa suosituksia komissiolle.
            
         
               (7)
            
            
               Euroopan unionin laajuiset suorituskykytavoitteet perustuvat komission ja suorituskyvyn tarkastuselimen 24 päivään marraskuuta 2010 asti käytettävissä olleisiin tietoihin. Jäsenvaltioiden komission asetuksen (EY) N:o 1794/2006 (3) säännösten nojalla komissiolle ja Eurocontrolille antamien ennusteiden mukaan Euroopan unionin laajuinen määritetty reitinaikaisten lennonvarmistuspalveluiden keskimääräinen yksikköhinta olisi 58,38 euroa vuonna 2012, 56,95 euroa vuonna 2013 ja 55,91 euroa vuonna 2014 (vuoden 2009 euron reaaliarvona ilmaistuna). Näissä arvoissa otetaan huomioon Eurocontrolin viraston viimeisimmät suunnitellut kustannukset, kuten EU:n jäsenvaltioille vuonna 2011 annettava 0,69 euron kerta-alennus lentoreittipalveluyksikköä kohden. Komissio ottaa huomioon suorituskyvyn tarkastuselimen kertomuksen ja tehokkuuden lisääntymisen, jonka yhteistä eurooppalaista ilmatilaa koskevan toisen lainsäädäntöpaketin kaikkien kohtien asteittaisen ja koordinoidun täytäntöönpanon odotetaan aiheuttavan, ja on sitä mieltä, että EU:n laajuinen kustannustehokkuustavoite voidaan asettaa alhaisemmaksi kuin jäsenvaltioiden viimeisimmissä suunnitelmissa.
            
         
               (8)
            
            
               Neuvosto vahvisti 30 päivänä maaliskuuta 2009 eurooppalaisen ilmaliikenteen hallinnan yleissuunnitelman (4), joka on jatkuvasti kehittyvä asiakirja ja joka sisältää SESAR-hankkeen kehittämistä ja käyttöönottoa koskevan yhteisesti sovitun etenemissuunnitelman. Siinä esitetään komission poliittinen visio ja korkean tason tavoite yhteiselle eurooppalaiselle ilmatilalle ja sen teknologiselle tukipilarille turvallisuutta, ympäristöä, kapasiteettia ja kustannustehokkuutta koskevilla suorituskyvyn kannalta keskeisillä osa-alueilla, ja Euroopan unionin laajuisten suorituskykytavoitteiden vahvistamisen olisi katsottava olevan osa näiden tavoitteiden saavuttamiseen tähtäävää prosessia.
            
         
               (9)
            
            
               Suorituskyvyn kehittämisjärjestelmän ensimmäisen viiteajanjakson aikana komission olisi EASA:n avustuksella arvioitava turvallisuutta koskevia keskeisiä suorituskykyindikaattoreita ja validoitava ne varmistaakseen, että turvallisuusriskien tunnistaminen, lieventäminen ja hallinta tapahtuu asianmukaisella tavalla. Jäsenvaltioiden olisi seurattava näitä keskeisiä suorituskykyindikaattoreita ja julkaistava ne sekä asetettava halutessaan vastaavia tavoitteita.
            
         
               (10)
            
            
               Asetuksen (EU) N:o 691/2010 johdanto-osan 18 kappaleen, 10 ja 13 artiklan, liitteessä II olevan 1.2 kohdan ja liitteessä III olevan 1 kohdan mukaisesti kansallisten tai toiminnallisen ilmatilan lohkon suorituskykytavoitteiden ei tarvitse välttämättä olla samat kuin Euroopan unionin laajuiset suorituskykytavoitteet, mutta niiden olisi oltava johdonmukaisia näiden Euroopan unionin laajuisten suorituskykytavoitteiden kanssa. Kansallisissa ja toiminnallisen ilmatilan lohkon suorituskykysuunnitelmissa olisi otettava huomioon tällainen johdonmukaisuus.
            
         
               (11)
            
            
               Kansallisia ja toiminnallisen ilmatilan lohkon suorituskykysuunnitelmia koskevan komission arvioinnin olisi oltava kokonaisvaltainen, ja siinä olisi verrattava kutakin tavoitetta toisiin tavoitteisiin tasapainoisella tavalla siten, että perusteltavissa olevia kompromisseja eri suorituskyvyn osa-alueiden välillä harkitaan ja ensisijaiset turvallisuustavoitteet otetaan huomioon. Siinä olisi otettava huomioon paikalliset olosuhteet erityisesti sellaisten valtioiden osalta, joissa yksikköhinnat ovat alhaiset tai joihin sovelletaan eurooppalaista tukimekanismia, kuten jo toteutettuja kustannusten hillitsemistoimenpiteitä, sekä suorituskyvyn parantamiseen tietyillä suorituskyvyn osa-alueilla tähtäävien erityisohjelmien suunnitellut kustannukset ja erityispiirteet, kuten saavutukset ja epäonnistumiset. Siinä olisi asetuksen (EU) N:o 691/2010 13 artiklan 1 kohdan mukaisesti otettava asianmukaisella tavalla huomioon Euroopan unionin laajuisten tavoitteiden hyväksyntäpäivän ja suorituskykysuunnitelman arviointipäivän välisenä aikana mahdollisesti tapahtunut kehitys. Arvioinnissa olisi myös otettava huomioon jäsenvaltioissa Euroopan parlamentin ja neuvoston asetuksen (EY) N:o 1070/2009 (5) antamisen jälkeen eri suorituskyvyn kannalta keskeisillä osa-alueilla ja erityisesti kustannustehokkuuden osalta tapahtunut kehitys.
            
         
               (12)
            
            
               Asetuksen (EY) N:o 1794/2006 säännösten mukaisesti jäsenvaltioiden olisi voitava siirtää niille viimeistään vuonna 2011 syntyneet tulot ja menot.
            
         
               (13)
            
            
               Tässä asetuksessa säädetyt toimenpiteet ovat yhtenäisen ilmatilan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin laajuiset suorituskykytavoitteet
   Suorituskyvyn viiteajanjaksolla, joka alkaa 1 päivänä tammikuuta 2012 ja päättyy 31 päivänä joulukuuta 2014, Euroopan unionin laajuiset suorituskykytavoitteet ovat seuraavat:
   a)   Ympäristötavoite: keskimääräinen horisontaalinen reitinaikainen lentojen tehokkuuden indikaattori paranee 0,75 prosenttiyksikköä vuonna 2014 vuoden 2009 tilanteeseen verrattuna.
   b)   Kapasiteettitavoite: reitin ilmaliikennevirtojen sääntelystä (ATFM) johtuva keskimääräinen viivästys paranee enintään 0,5 minuuttiin lentoa kohti vuonna 2014.
   c)   Kustannustehokkuustavoite: Euroopan unionin laajuinen määritetty reitinaikaisten lennonvarmistuspalveluiden keskimääräinen yksikköhinta alenee vuoden 2011 59,97 eurosta 57,88 euroon vuonna 2012, 55,87 euroon vuonna 2013 ja 53,92 euroon vuonna 2014 (vuoden 2009 euron reaaliarvona ilmaistuna).
   2 artikla
   Varoituskynnykset
   1.   Kaikkien suorituskykysuunnitelman viiteajanjaksolla sovellettavien keskeisten suorituskykyindikaattorien varoituskynnys, jonka ylittyessä asetuksen (EU) N:o 691/2010 18 artiklassa tarkoitettu varoitusjärjestelmä voi aktivoitua, on asetettava tasolle, jossa suorituskyvyn tarkastuselimen kirjaama tosiasiallinen liikenne poikkeaa kalenterivuoden aikana vähintään 10 prosenttia 3 artiklassa tarkoitetuista liikenne-ennusteista.
   2.   Kustannustehokkuusindikaattoria koskeva kustannuskehityksen varoituskynnys, jonka ylittyessä asetuksen (EU) N:o 691/2010 18 artiklassa tarkoitettu varoitusjärjestelmä voi aktivoitua, on asetettava tasolle, jossa suorituskyvyn tarkastuselimen kirjaamat Euroopan unionin laajuiset tosiasialliset kustannukset poikkeavat kalenterivuoden aikana vähintään 10 prosenttia 3 artiklassa tarkoitetuista määritetyistä viitekustannuksista.
   3 artikla
   Oletukset
   Tämän päätöksen 1 ja 2 artikla perustuvat seuraaviin oletuksiin:
   
               1)
            
            
               Reitillä annettavina palveluyksiköinä ilmaistava Euroopan unionin laajuinen liikenne-ennuste on 108 776 000 vuonna 2012, 111 605 000 vuonna 2013 ja 114 610 000 vuonna 2014.
            
         
               2)
            
            
               Euroopan unionin laajuiset määritetyt ennakoidut viitekustannukset (vuoden 2009 euron reaaliarvona ilmaistuna) ovat 6 296 000 000 euroa vuonna 2012, 6 234 000 000 euroa vuonna 2013 ja 6 179 000 000 euroa vuonna 2014.
            
         4 artikla
   Euroopan unionin laajuisten tavoitteiden tarkistus
   Asetuksen (EU) N:o 691/2010 16 artiklan 1 kohdan mukaisesti komissio päättää 1 artiklassa vahvistettujen EU:n laajuisten tavoitteiden tarkistamisesta, jos sillä on ennen viiteajanjakson alkamista perusteltua näyttöä siitä, että alkuperäiset EU:n laajuisten tavoitteiden vahvistamisessa käytetyt tiedot, oletukset ja/tai perustelut eivät pidä enää paikkansa.
   5 artikla
   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä. Ennen 1 päivää tammikuuta 2012 hyväksyttyjä kansallisia tai toiminnallisen ilmatilan lohkon suorituskykysuunnitelmia sovelletaan takautuvasti viiteajanjakson ensimmäisestä päivästä.
   
      Tehty Brysselissä 21 päivänä helmikuuta 2011.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 96, 31.3.2004, s. 1.
   
      (2)  EUVL L 201, 3.8.2010, s.1.
   
      (3)  EUVL L 341, 7.12.2006, s. 3.
   
      (4)  Neuvoston päätös 2009/320/EY (EUVL L 95, 9.4.2009, s. 41).
   
      (5)  EUVL L 300, 14.11.2009, s. 34.